Speċi ta' żugraga żgħira b'forma poligonali, jew dada b'erba' naħat u b'zokk għaddej minn nofsha. Fuq il-ġnub tagħha kienu jkunu miktuba xi numri, biex din kienet tintuża fil-logħob ta' l-ażżard. Dada li fuq kull naħa jkollha miktuba waħda minn dawn l-ittri jew kliem: T ( tutu ), M ( mezzo ), N ( nienti ) u P (paga ). Din id-dada tintefa' fuq wiċċ ta' mejda jew art ċatta biex skont in-numru, jew il-kliem li jidher fil-wiċċ tagħha, l-lagħaba jobdu l-istruzzjonijiet. Fost il-logħob li wieħed kien jilgħab biha kien hemm 'Il- FARABOJ '. Kien hemm min kien idur bil-pastizzi fit-toroq u jistieden lin-nies jilgħabu l-logħob tal-azzart biċ-ċippitotu biex min jitlgħalu n-numru jirbaħ pastizz. Biż-żmien iċ-ċippitotu sar biss ġugarell tat-tfal.